Sewe Zimbabwiërs ná plaasaanval vasgetrekArgieffoto: SAPD Sewe mans, almal glo Zimbabwiërs, sal na verwagting Maandag in die Louis Trichardt-landdroshof verskyn nadat hulle op ŉ plaas in Limpopo toegeslaan en twee mense ernstig aangerand het. Lt.kol. Moatshe Ngoepe, provinsiale polisiewoordvoerder, het gesê die verdagtes, tussen 23 en 45 jaar oud, is Vrydag omstreeks 21:00 deur die plaaslike veiligheidstrukture aangekeer ná ŉ aanval op die plaas buite Louis Trichardt in die Mara-polisiëringsgebied. “Die groep het toegang tot die plaas verkry en twee plaaswerkers oorval en met kabels vasgebind,” het Ngoepe gesê. “Die werkers is met vuurwapens gedwing om die plaaseienaar te bel. Toe die boer nie antwoord nie, is die groep saam met die werkers na die plaashuis.” Volgens Ngoepe het die aanvallers die werkers gedwing om die hek oop te maak, waarna ŉ alarm afgegaan het. “Die verdagtes het toe die werkers aangerand. Een is met ŉ byl geslaan en een is met ŉ mes gesteek voor die groep in ŉ metaalgrys Fiat met Gauteng-nommerplate van die toneel gevlug het.” Die buurtwag het die verdagte voertuig in die omgewing opgespoor en die polisie ontbied. Drie ongelisensieerde vuurwapens is in hul besit gevind. Hulle is in hegtenis geneem en staan tereg op aanklagte van huisroof en die besit van ongelisensieerde vuurwapens.